অস্থায়ী তাঁবুর নগরীতে আসর বসে কচ্ছি লোকসংস্কৃতির। ধর্দো গ্রামটিতে মুটওয়া সম্প্রদায়ের মানুষজনের বাস। তাদের আয়না বসানো সূচিশিল্প এবং ঘরবাড়ির দেওয়ালচিত্রও আকর্ষণীয়। পাশাপাশি ভুজ থেকে যাওয়া আসার পথে দেখে নেব বন্নি তৃণভূমির অন্তর্গত হোডকা ঝিল (গ্রাম)-এর মেঘোয়াল সম্প্রদায়ের সূচিশিল্প ও চর্মশিল্পের নমুনা, লুডিয়া গ্রামের কাঠখোদাই, খাভদার খুম্বরদের মৃৎশিল্প, জুরার লোহার সম্প্রদায়ের তামার ঘণ্টা তৈরির কারিকুরি, নিরোলার ক্ষত্রি শিল্পীদের রোগান শিল্পকর্মগুলিও। খাভদা থেকে কুড়ি কিমি দূরের কালো দুঙ্গার পাহাড় এবং মননসিংহ সোধার ব্যক্তিগত উদ্যোগে গড়ে তোলা ফসিল পার্কটিও দেখে নেওয়া যায় এই যাত্রায়।